71-jarige het glo 'beplan aan moord op sy vrou' | Netwerk24
Deur Jana Breytenbach 28 Oktober 2020 16:42
Fran Carter is in haar huis in die veiligheidskompleks Marina de Gama in Muizenberg vermoor. Hier is sy saam met hul seun, ook William. Foto: Verskaf
William Carter (71) het Woensdag in die landdroshof verskyn op 'n aanklag van moord met voorbedagte rade op Frances (Fran) Carter (65).
Die egpaar is glo op 17 Oktober in die vroeë oggendure in hul huis oorval. Frances is verskeie kere met 'n mes in haar kop en rug gesteek, terwyl William in die maag geskiet is.
Met die polisie se aankoms Saterdagoggend het hulle William buite die huis gevind, terwyl Frances se lyk op die kombuisvloer gelê het. Hy het gesê twee rowers het by hul huis ingebreek en hulle oorval, sy vrou doodgemaak en hom geskiet. Hy is vir behandeling na die Constantiaberg MediClinic geneem.
Polisieduikers is op dieselfde dag gesien waar hulle glo in die water gesoek het na een van die vuurwapens wat gebruik is in die aanval.
Polisieduikers klim uit die water waar William en Frances Carter aangeval is.
Carter is Maandagoggend ontslaan en die polisie het vir hom gewag. Hulle het hom van sy vrou se moord aangekla.
Daar word beweer hy het Frances met voorbedagte rade vermoor en homself in die maag geskiet om dit te laat lyk asof rowers hulle aangeval het.
Eric Ntabazalila, woordvoerder van die direkteur van openbare vervolging (DOV), het bevestig Carter het op 'n aanklag van moord met voorbedagte rade verskyn.